Source: https://martinbiskupic.sk/vyzivne-alimenty/
Timestamp: 2020-06-04 06:48:03+00:00

Document:
Výživné (Alimenty) podľa zákona o rodine - Mediátor Bratislava
Články Blog Výživné (Alimenty) podľa zákona o rodine
Výživné (Alimenty) podľa zákona o rodine 15. novembra 2018
Zákon o rodine upravuje v samostatnej časti výživné (hov. alimenty). Častokrát sa mylne domnievame, že o výživnom sa hovorí iba v rámci vyživovacej povinnosti rodiča k dieťaťu. Zákon ale okrem toho pozná aj vyživovaciu povinnosť detí k rodičom, medzi ostatnými príbuznými, medzi manželmi aj rozvedenými manželmi, ale aj príspevok na výživu a úhradu niektorých nákladov nevydatej matke.
Výživné slúžia na zabezpečovanie materiálnych a nemateriálnych potrieb členov rodiny v odôvodnených prípadoch. V závislosti od druhu vyživovacej povinnosti sa vyživovacia povinnosť hodnotí podľa povinnej a oprávnenej osoby, nutnosti a nevyhnutnosti alebo miere príspevku.
Práva a povinnosti vyplývajúce z výživného majú charakter osobných práv a povinností, ktoré prislúchajú iba subjektom rodinného práva. Nie sú prevoditeľné na inú osobu, a neprichádza do úvahy postúpenie pohľadávky, ani prevzatie dlhu, ako je to pri bežných majetkových právach a povinnostiach.
Vyživovacia povinnosť rodičov k deťom (čítať viac)
Vyživovacia povinnosť detí k rodičom (čítať viac)
Vyživovacia povinnosť medzi ostatnými príbuznými (čítať viac)
Vyživovacia povinnosť medzi manželmi (čítať viac)
Príspevok na výživu rozvedeného manžela (čítať viac)
Prednosť má vždy dohoda o výške výživného. Až keď sa nedohodnú, rozhodne súd. Súd pritom prihliadne aj na dôvody rozpadu manželstva. Tento príspevok od ex-manžela možno žiadať maximálne na päť rokov. Iba výnimočne by mohol súd túto dobu predĺžiť.
Príspevok na výživu a úhradu niektorých nákladov nevydatej matke (čítať viac)
Nárok na výživné vzniká zo zákona, akonáhle sú splnené zákonom stanovené podmienky. O rozsahu a spôsobe plnenia výživného je možné sa dohodnúť, alebo požiadať súd o stanovenie výšky výživného. A teda, ak sú splnené zákonné podmienky a povinnú osobu požiadam o výživné, nemusím mu pri tom mávať rozhodnutím súdu. Súd je až alternatívou, ak by dobrovoľne táto zákonná povinnosť nebola plnená.
Napriek tomu, že každý druh výživného je upravený osobitne, existujú určité pravidlá, ktoré platia pre každú vyživovaciu povinnosť.
Pri určovaní výživného a posudzovaní výšky výživného je vždy potrebné prihliadať na odôvodnené potreby oprávneného, teda toho, kto má na výživné nárok. Zároveň sa prihliada na schopnosti, možnosti a majetkové pomery povinného, a teda toho, kto má výživné platiť. Na možnosti povinného súd prihliada aj vtedy, ak by sa bež vážnejšieho dôvodu vzdal výhodnejšieho zamestnania alebo iného majetkového prospechu.
Vzhľadom na rozmanitosť rodinných vzťahov a životných situácií, zákon stanovil podmienku dobrých mravov. Nemožno určiť vyživovaciu povinnosť, ak by to bolo v rozpore s dobrými mravmi (neplatí pri výživnom na maloleté deti).
Splatnosť výživného
Výživné sa platí v pravidelných opakujúcich sa sumách. Tie sú splatné vždy na mesiac dopredu. Ak existujú k výživnému finančný protinárok toho, kto má výživné platiť, je možné vzájomné započítanie, ale iba dohodou.
Ak výživné mešká, je možné žiadať aj úroky z omeškania.
Právo na výživné sa nepremlčuje. Priznať ho možno ale len od začatia súdneho konania. Pri výživnom na dieťa možno žiadať výživné až tri roky dozadu, ak je na to dôvod hodný osobitného zreteľa.
Zmena výživného
V prípade dohody o výživnom alebo v prípade právoplatného súdneho rozhodnutia o výživnom, tieto nie sú nevyhnutne konečné. Zmena alebo zrušenie výživného je možné, ak sa zmenia pomery. Pri posudzovaní situácie sa vždy prihliadne na vývoj životných nákladov.
Na ochranu osôb, ktoré majú nárok na výživné, bol prijatý zákon o náhradnom výživnom, podľa ktorého môže Úrad práce, sociálnych vecí a rodiny SR poskytovať náhradné výživné.
Rozhodnutia súdu vo veciach výživného
Judikatúra vo veciach výživného tvorí pohľad do rozhodovacej praxe súdov vo veciach týkajúcich sa problematiky. Napriek tomu, že rozhodnutia súdov nie sú všeobecne záväzné, právnej teórii aj právnej praxi napomáha lepšie porozumieť aplikácii práva na konkrétnych prípadoch.
Uznesenie Krajského súdu Trnava
11CoP/7/2019
Uznesenie_11CoP-7-2019Stiahnuť
Aké záväzky povinného sú zohľadňované pri určovaní výšky výživného
11CoP/36/2018
Rozsudok_11CoP-36-2018Stiahnuť
Dôkazy hodnotí súd prvej inštancie podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pritom starostlivo prihliada na všetko, čo vyšlo za konania najavo. Hodnotením dôkazov je činnosť súdu, pri ktorej vykonané procesné dôkazy hodnotí z hľadiska ich pravdivosti a dôležitosti pre rozhodnutie. Súd pri hodnotení dôkazov v zásade nie je obmedzovaný právnymi predpismi v tom, ako a s akým výsledkom má z
hľadiska pravdivosti ten-ktorý dôkaz hodnotiť. Uplatňuje sa tu zásada voľného hodnotenia dôkazov.
Zákonná vyživovacia povinnosť oboch rodičov neznamená mechanickú rovnosť, ale vychádza sa z individuálnych schopností, možností, majetkových pomerov každého z nich, pričom okolnosťou tvoriacou v súhrne celkové majetkové pomery povinného, teda otca sú aj pasíva (rôzne formy úverov, pôžičiek, náhrady škody). Aj tu treba vychádzať z priority vyživovacej povinnosti a posudzovať ich z hľadiska potencionality.
Zadlženie povinného, ktoré nie je nevyhnutné, z tohto hľadiska znamená, že na ne súd pri ustálení majetkových pomerov nebude prihliadať. Aplikačná prax požaduje neprihliadať ani na dlhy vzniknuté z trestnej činnosti, prípadne z nečestného konania, ktorého dôsledky by sa nemali prenášať na oprávnených, teda maloleté deti. Neprihliada sa ani na náhradu škody, na ktorú bol povinný zaviazaný v trestnom konaní na základe úmyselnej trestnej činnosti. Z hľadiska posúdenia individuálnych schopností, možností a majetkových pomerov je potrebné prihliadnuť aj z hľadiska kritérií potencionality príjmov. Z fiktívnej sumy súd vychádza aj pri posudzovaní
prípadného výkonu trestu odňatia slobody za trestný čin zanedbania povinnej výživy a inej úmyselnej trestnej činnosti, t. j. zo sumy možných zárobkov tak, ako tomu bolo aj v danom prípade.
Vzájomná vyživovacia povinnosť medzi súrodencami
Rozsudok Krajského súdu Nitra
9CoP/38/2017
Rozsudok_9CoP-38-2017Stiahnuť
Druhy vyživovacích povinností a ich rozsah určuje Zákon o rodine a tento nemožno ani cez základné zásady Zákona o rodine rozširovať. Pokiaľ Zákon o rodine v čl. 4 hovorí o tom, že všetci členovia rodiny majú povinnosť vzájomne si pomáhať a podľa svojich schopností a možností zabezpečovať zvyšovanie hmotnej a kultúrnej úrovne rodiny, pojem členovia rodiny je potrebné vkladať v spojení s čl. 2 Zákona o rodine, podľa ktorého rodina založená manželstvom je základnou bunkou spoločnosti. Teda, ak článok 4 Zákona o rodine hovorí o tom, že členovia rodiny majú povinnosť vzájomne si pomáhať, ide o manželov a deti, avšak výkladom cez tento článok nemožno dospieť k rozšíreniu druhov vyživovacích povinností, stanovených Zákonom o rodine.
10. apríla 2020 o 17:08
Dobrý deň, moja manželka, ktorá mňa aj deti opustila pred asi rokom, žiada na súde výživné, lebo nemá prácu a jej frajer, za ktorým utiekla, ju opustil. Budem jej musieť niečo platiť, keď nás opustila, podviedla a úplne sa odcudzila? Teraz ju iba peniaze zaujímajú. Ďakujem. Peter
11. apríla 2020 o 11:04
Dobrý deň, pán Peter, s Vašom otázkou je nevyhnutné obrátiť sa na advokátsku kanceláriu. Nie je tiež vylúčené manželke navrhnúť mediáciu.
Veronika Š. píše:
15. mája 2020 o 15:46
Dobrý deň,chcem sa opýtať od kedy sa výživne na dieťa vypočítava podľa nejakej tabuľky v akej lokalite dieťa býva, alebo kde je súd.Je možné aby súd určil v Trnave výživné na 10 ročne dieťa výživné 380 E,lebo je to lokalita Trnava.Týka sa to môjho syna.A ešte aj aký má majetok.Má rod.dom,kde si zobral syn hypotéku a tú spláca mesačne 500 E + poistenie na dom ,keď má hypotéku.Pre neho je to likvidačne.Platí vodu a elektriku ktorou aj kúri.Exmanželka má byt v os.vlastníctve a to nik nebral do úvahy,že má nejaký majetok,ale môjmu synovi to brali,že má majetok
15. mája 2020 o 16:50
Dobrý deň, pani Veronika, neviem o tom, že by súdy používali nejaké tabuľky na určenie výživného podľa lokality. V každom prípade, rozhodnutie súdu o určenie výživného má obsahovať podrobné odôvodnenie, z čoho súd vychádzal pri určovaní výživného a na základe čoho určil konkrétnu sumu.
18. mája 2020 o 8:33
chcem sa sptytat, ci mozem ziadat vyzivne od rodicov – mam 25 rokov a nemam prijem. ziadala som ich, aby mi prispievali, ale povedali, ze ked som sa vydala a odstahovala aj ked s tym nesuhlasili, mam sa o seba teraz postarat. manzel ma opustil ale este nie sme rozvedeny. dakujem za radu
18. mája 2020 o 19:15
Dobrý deň, s Vašom otázkou je vhodné obrátiť sa na advokáta, ktorý posúdi Vaše individuálne práva a nároky. Vo všeobecnosti ale zákon o rodine stanovuje, že výživné medzi manželmi predchádza výživnému rodičov voči deťom. Preto by ste mali najprv žiadať o výživné od svojho manžela.
26. mája 2020 o 15:27
Dobrý deň, môže odo mňa žiadať brat výživné? Je rozvedený, rodičia nám už umreli. Vždy bol nezodpovedný a väčšinu prepil. Teraz nemá ani na nájom a hrozí mu exekúcia a žiada odo mňa príspevky. Som invalidná dôchodkyňa. Vopred ďakujem za odpoveď. Karolína
26. mája 2020 o 18:20
Dobrý deň, pani Karolína, zákon o rodine nepozná výživné na súrodenca. Preto by súd neuznal takýto nárok na výživné. Nie je ale vylúčené sa s bratom dohodnúť v občianskoprávnej rovine. To záleží od Vašej vôle pomôcť bratovi.

References: Súd 
 súd 
 súd 
 Súd 
 súd 
 súd 
 Súd 
 súd 
 súd 
 čl. 4
 čl. 2
 súd 
 súd 
 súd